title: Решение № 2317/2003/ЕО на Европейския Парламент и на Съвета от 5 декември 2003 година за приемане на програма за повишаване на качеството на висшето образование и за насърчаване на междукултурното разбирателство чрез сътрудничеството с трети страни („Еразмус Мундус“) (2004—2008)

text:
Важна правна забележка

|

32003D2317

Официален вестник n° L 345 , 31/12/2003 стр. 0001 - 0008 специално чешко издание глава 16 том 01 стр. 306  - 313 специално испанско издание глава 16 том 01 стр. 306  - 313 специално унгарско издание глава 16 том 01 стр. 306  - 313 специално литвийско издание глава 16 том 01 стр. 306  - 313 LV.ES глава 16 том 01 стр. 306  - 313 MT.ES глава 16 том 01 стр. 306  - 313 PL.ES глава 16 том 01 стр. 306  - 313 SK.ES глава 16 том 01 стр. 306  - 313 специално словенско издание глава 16 том 01 стр. 306  - 313

		20031205Решение № 2317/2003/ЕО на Европейския Парламент и на Съветаот 5 декември 2003 годиназа приемане на програма за повишаване на качеството на висшето образование и за насърчаване на междукултурното разбирателство чрез сътрудничеството с трети страни ("Еразмус Мундус") (2004—2008)ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,като взеха предвид Договора за създаване на Европейската общност, и по-специално член 149 от него,като взеха предвид предложението на Комисията [1],като взеха предвид становището на Европейския икономически и социален комитет [2],като взеха предвид становището на Комитета на регионите [3],като действат съгласно процедурата, предвидена с член 251 от Договора [4],като имат предвид, че:(1) Eвропейската комисия следва да допринесе за развитието на качествено образование, inter alia, и чрез сътрудничеството с трети страни.(2) В заключенията на Европейския съвет от Лисабон (23 и 24 март 2000 г.) се подчертава, че ако Европа иска да се изправи срещу предизвикателствата на глобализацията, държавите-членки следва да адаптират своите образователни системи и системи за професионално обучение към нуждите на обществото на знанието.(3) Европейският съвет от Стокхолм (23 и 24 март 2001 г.) посочи, че работната програма за мониторинга на целите, свързани с образователните системи и системите за професионално обучение следва да се оцени на фона на глобалната перспектива. Европейският съвет от Барселона (15 и 16 март 2002 г.) потвърди, че отварянето към света е един от трите основни принципа на работната програма за 2010 г. относно образователните системи и системите професионално обучение.(4) Eвропейските министри на образованието, на срещата от Болоня ( 19 юни 1999 г.) потвърдиха в съвместна декларация, че трябва да се направи така че европейската система за висше образование да бъде в цял свят поне толкова привлекателна, че да съответства на значимите културни и научни традиции в Европа на това образование.(5) На срещата в Прага ( 19 май 2001 г.), европейските министри, отговорни за висшето образование, отново подчертаха, inter alia, че е от ключово значение европейското висше образование да става все по-привлекателно както за студентите в Европа, така и в останалата част на света.(6) В съобщението относно засилването на сътрудничеството с трети страни в областта на висшето образование, Комисията поддържа тезата, че висшето образование следва да придобие по-значимо международно измерение, с цел да отговори на предизвикателствата на глобализацията и да определи основните цели на стратегията за сътрудничество с трети страни в тази област, като предложи конкретни мерки за постигането на тези цели.(7) Резолюция на Съвета от 14 февруари 2002 г. относно поощряването на езиковото многообразие и изучаването на езици, в рамките на изпълнението на целите на Европейската година на езиците 2001 [5], набляга на необходимостта Европейският съюз да отчита принципа на езиковото многообразие във взаимоотношенията с трети страни.(8) Университетските учебни заведения на Европейския съюз се стремят да увеличат дела на мобилните международни студенти. Широко признато е, че с обединяването на усилията на отделните учебни заведения за висше образование се откриват големи перспективи чрез многообразието на предоставяното от тях обучение и обширния им опит за включване в мрежа, както и сътрудничеството с трети страни. Благодарение на това може да бъде предложен висококачествен курс на обучение, единствен по рода си в Европа и да се позволи по-добро разпределение на предимствата на международната мобилност в рамките на Общността и нейните страни партньори.(9) Европейските институции за висше образование трябва да останат водещи; за целта, те следва да насърчават сътрудничеството с учебните заведения от трети страни, които са постигнали ниво на развитие, подобно на това на висшите учебни заведения от Общността. Висшето образование трябва да се разбира като едно цяло, като висшето професионално образование е съставна част от него, отчитайки съществуването на специфични образователни направления, като инженерното образование или висшето техническо образование.(10) Целта на тази програма е да допринесе за подобряването на качеството на висшето образование в Европа и едновременно с това, да упражни своето влияние за по-голямото популяризиране и възприемане на Европейския съюз в световен мащаб и натрупването на капитал от добронамереност между участниците в програмата.(11) Тази програма предвижда въвеждането на "магистърски курс Еразмус Мундус", който ще даде възможност на студентите да пътуват в Европа като следват в няколко различни университета. При преразглеждането на съществуващите програми, като например Сократ (Еразмус), е необходимо да се вземе предвид това ново европейско измерение на висшето образование, с цел да се вземат подходящи мерки за насърчаването на достъпа на европейските студенти до тази програма.(12) Действието на Общността следва да се управлява по прозрачен, леснодостъпен, отворен и разбираем начин.(13) Като насърчава международната мобилност, Общността следва да отчита феномена, общоприет като "изтичане на мозъци".(14) Необходимо е да се засилят усилията на Общността за диалог и разбирателство между културите в световен мащаб, като се има предвид социалното измерение на висшето образование, както и демократичните идеали и спазването на човешките права, а именно равнопоставеността на половете, доколкото мобилността благоприятства откриването на нови културни и социални среди и улеснява тяхното разбиране, като с това именно гарантира, че никоя група граждани или граждани от трети страни няма да останат изключени или необлагодетелствани, както го предвижда член 21, параграф 1 от Хартата за основните права на Европейския съюз.(15) С цел да се засили допълнителният ефект от действието на Общността е необходимо да се осигури съгласуваност и допълване на всички нива между действията, изпълнявани в рамките на настоящото решение и съответните други политики, инструменти и действия на Общността, по-специално Шестата рамкова програма за изследване, създадена с Решение № 1513/2002/EО [6] и програмите за външно сътрудничество в областта на висшето образование.(16) Споразумението за Европейското икономическо пространство (Споразумението ЕИП) предвижда разширено сътрудничество в областта на образованието, професионалното обучение и младежта между Европейската общност и нейните държави-членки, от една страни и страните от Европейската асоциация за свободна търговия, участнички в Европейското икономическо пространство (държави от ЕИП/ЕАСТ) от друга страна; условията и процедурите за участие в тази програма на гореизброените страни следва да се определят съгласно съответните разпоредби от Споразумението за ЕИП.(17) Условията и подробните правила за участие в настоящата програма на асоциираните страни от Централна и Източна Европа (АСЦИЕ) трябва да се изготвят съгласно условията, определени в европейските споразумения, в допълнителните протоколи и в решенията на съответните съвети по асоциирането. По отношение на Кипър участието следва да бъде финансирано от допълнителните средства според процедурите, които трябва да се съгласуват с тази страна. Що се отнася до Малта и Турция, участието следва да се финансира от допълнителните средства съгласно разпоредбите на Договора.(18) В сътрудничество между Комисията и държавите-членки е необходимо да бъде осигурен редовен мониторинг и оценка на настоящата програма, за да се даде възможност за последващи промени, по-специално по отношение на приоритетите за изпълнение на мерките. Оценката следва да включва външна и независима оценка.(19) Тъй като целите на предложеното действие относно приноса на европейското сътрудничество към качественото образование не могат да бъдат осъществени достатъчно добре от държавите-членки, inter alia, поради необходимостта от многостранни партньорства, многостранна мобилност и обмен на информация между Общността и третите страни, те биха могли да се реализират по-добре на ниво Общност, като поради транснационалния характер на действията и мерките на Общността, тя може да приеме мерки съгласно принципа на субсидиарност, посочен в член 5 от Договора. Съгласно принципа на пропорционалност, изложен в същия член, настоящото решение не надхвърля необходимото за постигане на тези цели.(20) Настоящото решение установява за целия период на програмата, финансова рамка, която представлява приоритетна референтна рамка по смисъла на член 33 от Междуинституционалното споразумение от 6 май 1999 г. между Европейския парламент, Съвета и Комисията за бюджетната дисциплина и подобряването на годишната бюджетна процедура [7].(21) Следва да се определят необходимите мерки за прилагането на настоящото решение в съответствие с Решение 1999/468/ЕО на Съвета от 28 юни 1999 г. относно установяването на процедурите за изпълнителните правомощия, предоставени на Комисията [8],ПРИЕ НАСТОЯЩОТО РЕШЕНИЕ:Член 1Въвеждане на програмата1. Настоящото решение установява програма "Еразмус Мундус" (наричана по-нататък "програмата"), предназначена за подобряване на качеството на висшето образование в рамките на Европейския съюз и поощряването на междукултурното разбирателство чрез сътрудничеството с трети страни.2. Програмата се прилага за периода от 1 януари 2004 г. до 31 декември 2008 г.3. Програмата подкрепя и допълва действията, започнати от и в държавите-членки, като изцяло отчита тяхната отговорност за съдържанието на обучението и организацията на образователните системи и системите за професионално обучение, както и за тяхното културно и езиково многообразие.Член 2ОпределенияПо смисъла на настоящото решение:1) "висше учебно заведение" означава всяко учебно заведение, което според националните законодателства или практики, осигурява квалификации или дипломи за висше образование, независимо от названието им;2) "дипломиран студент от трета страна" означава гражданин от трета страна, различна от страните от ЕИП/ЕАСТ и страните кандидатки за присъединяване към Европейския съюз, който вече е придобил първа степен на висше образование и който не пребивава в никоя от държавите-членки или страните участнички, както е предвидено в член 11, не е упражнявал основната си дейност (обучение, работа и др.) повече от общо 12 месеца в рамките на последните пет години в нито една от държавите-членки или страните участнички и е приет за записване или е записан в магистърска програма "Еразмус Мундус", както е описано в приложението.3) "университетски учен от трета страна" означава гражданин от трета страна, различна от страните от ЕИП/ЕАСТ и страните кандидатки за присъединяване към Европейския съюз, който не пребивава в нито една от държавите-членки или страните участнички, както е предвидено в член 11, не е упражнявал основната си дейност (обучение, работа и др.) повече от общо 12 месеца в рамките на последните пет години в някоя от държавите-членки или страни участнички и има значителен университетски и/или професионален опит;4) "образователен курс на висше образование или за следдипломна квалификация" означава курс на висше образование, в края на който се получава диплома за първа степен на обучение с минимална продължителност от три години, последвана от втора диплома или диплома за още по-висока степен.Член 3Цели на програмата1. Основната цел на програмата е подобряването на качеството на европейското висше образование, като се благоприятства сътрудничеството с трети страни, с цел усъвършенстване на човешкия ресурс и поощряване на диалога и разбирателството между народите и културите.2. Специфичните цели на програмата са:a) да благоприятства за предлагането на качество в областта на висшето образование, с ясно изразена европейска стойност и привлекателност както в рамките на Европейския съюз, така и отвъд неговите граници;б) да насърчи висококвалифицираните дипломирани висшисти и университетски учени от цял свят за получаване на квалификации и/или натрупване на опит в Европейския съюз, като им създаде съответните условия за това;в) да осигури по-структурирано сътрудничество между Европейския съюз и учебните заведения от трети страни и по-голяма изходяща мобилност от Европейския съюз в рамките на програмите за европейско образование;г) да подобри достъпа до висшето образование и да насърчи неговото представяне и популяризиране в Европейския съюз.3. Комисията осигурява изпълнението на целите на програмата при спазване на общата политика на Общността по отношение на равните възможности на мъжете и жените. Комисията следи също така никоя група граждани или граждани от трети страни да не бъдат изключени или необлагодетелствани.Член 4Действия на програмата1. Целите на програмата, както са установени в член 3, се реализират чрез следните действия:a) магистърски курсове "Еразмус Мундус", избрани в зависимост от качеството на предлаганото обучение и приема на студенти;б) система за учебни стипендии;в) партньорства с висши учебни заведения от трети страни;г) мерки, целящи да повишат привлекателността на Европа като учебна дестинация;д) мерки за техническа помощ.2. Тези действия се осъществяват с помощта на процедурите, описани в приложението и видовете подходи, които при необходимост могат да се комбинират:a) подпомагане за изготвяне на съвместни образователни програми и въвеждането на мрежи за сътрудничество, улесняващи обмена на опит и добри практики;б) засилена подкрепа на мобилността на лицата между Общността и трети страни в областта на висшето образование;в) насърчаване на езиковата квалификация, предимно като се предоставя на учащите възможността да научат най-малко два от езиците, на които се говори в страната, в която се намират висшите учебни заведения, участвуващи в магистърските програми "Еразмус Мундус" и насърчаване на разбирателството между отделните култури;г) подпомагане на пилотни проекти, основаващи се на транснационални партньорства, създадени за разгръщане на иновационната дейност и качеството във висшето образование;д) подпомагане на анализаторската и мониторингова дейност на насоките и развитието на висшето образование в международен план.Член 5Достъп до програматаПри условията и съгласно реда на изпълнение, уточнен в приложението и като се отчитат определенията в член 2, програмата е насочена по-конкретно към:a) висшите учебни заведения;б) студентите, получили диплома за първа степен на висше образование от висше учебно заведение;в) университетските учени или специалистите, които преподават или се занимават с изследователска дейност;г) персонала, който участва пряко в процеса на висшето образование;д) други държавни или частни органи, които осъществяват дейност в областта на висшето образование и могат да вземат участие единствено в действия 4 и 5 от приложението.Член 6Въвеждане на програмата и сътрудничество с държавите-членки1. Комисията:a) осигурява ефективното изпълнение на действията на Общността, които съгласно приложението са обхванати от програмата;б) отчита двустранното сътрудничество между държавите-членки и трети страни;в) консултира съответните асоциации и организации в областта на висшето образование, действащи на европейско ниво и информира за своите становища комитета, посочен в член 8;г) търси взаимодействия в същата насока от и предприема съвместни действия с други програми или действия на Общността в областта на висшето образование и изследванията.2. Държавите-членки:a) вземат необходимите мерки за да осигурят ефективното функциониране на програмата на ниво държави-членки, като привличат всички включени в образователния процес страни, съгласно националните практики и полагат усилия за приемане на счетените за евентуално необходими мерки за премахване на правните и административните спънки;б) определят съответните структури за тясно сътрудничество с Комисията;в) поощряват потенциални взаимодействия в същата насока с други програми на Общността и евентуални подобни национални инициативи, предприети на ниво държави-членки.3. Комисията, в сътрудничество с държавите-членки:a) следи подходяща информация, реклама и контрол във връзка с действията, подкрепяни от програмата;б) осигурява разгласяването на резултатите от действията, предприети в рамките на програмата.Член 7Мерки за изпълнение1. Следните мерки, необходими за прилагането на настоящото решение, са приети в съответствие с процедурата за управление, посочена в член 8, параграф 2:a) годишен план на работа, включително приоритетите;б) критериите и процедурите за подбор, включително състава и вътрешните процедурни правила на изборната комисия и резултатите от селекциите за действие 1, като се отчитат надлежно разпоредбите в приложението;в) общите насоки за изпълнение на програмата;г) годишният бюджет, разпределението на фондовете между отделните действия от програмата и препоръчителните суми за стипендии;д) процедурата за мониторинг и оценка на програмата, както и процедурите за разпространение и предаване на резултатите.2. Предложенията за решения във връзка с резултатите от селекциите, с изключение на селекциите за действие 1, и всички останали необходими мерки за прилагане на настоящото решение се определят в съответствие с консултативната процедура, посочена в член 8, параграф 3.Член 8Комитет1. Комисията се подпомага от комитет.2. В случай, че се прави позоваване на настоящия параграф, се прилагат членове 4 и 7 от Решение 1999/468/ЕО при спазване на разпоредбите на член 8 от него.Периодът, предвиден в член 4, параграф 3 от Решение 1999/468/ЕО се определя на два месеца.3. В случай, че се прави позоваване на настоящия параграф, се прилагат членове 3 и 7 от Решение 1999/468/ЕО при спазване разпоредбите на член 8 на него.4. Комитетът приема свой процедурен правилник.Член 9Финансиране1. Финансовата рамка за изпълнение на програмата за периода, посочен в член 1, е установена на 230 милиона EUR. За периода след 31 декември 2006 г., тази сума следва да бъде потвърдена, ако в тази фаза е съвместима с финансовите перспективи, които са в сила за периода, започващ през 2007 г.2. Годишното отпускане на средства се разрешава от бюджетния орган в рамките на финансовите перспективи.Член 10Съгласуваност и допълване1. В сътрудничество с държавите-членки Комисията осигурява всеобща съгласуваност и допълване между програмата и съответните други политики, инструменти и дейности на Общността, и по-специално с Шестата рамкова програма за изследвания и програмите за външно сътрудничество в областта на висшето образование.2. Комисията редовно информира посочения в член 8, параграф 1 комитет за инициативите на Общността в съответните области, осигурява ефективна връзка и при необходимост, съвместни дейности между настоящата програма и програмите и действията в областта на образованието в рамките на сътрудничеството на Общността с трети страни, включително двустранните споразумения и компетентните международни организации.Член 11Участие на държавите от ЕИП—ЕАСТ и страните кандидатки за присъединяване към Европейския съюзУсловията и подробните правила за участие в програмата на държавите от ЕИП—ЕАСТ и на страните кандидатки за присъединяване към Европейския съюз, са определени в съответствие с конкретните разпоредби от документите, уреждащи отношенията между Европейската общност и тези страни.Член 12Мониторинг и оценка1. Комисията, в сътрудничество с държавите-членки, осигурява редовен мониторинг на програмата. Резултатите от процеса на мониторинг и оценка се отчитат при изпълнението на програмата.Този мониторинг включва изготвянето на доклада, посочен в параграф 3 и специалните дейности.2. Програмата е предмет на редовна оценка от Комисията, по отношение на целите, посочени в член 3, въздействието на програмата в нейната цялост и допълването между действията, реализирани в рамките на програмата и тези, които са в резултат от другите съответни политики, инструменти и действия на Общността.3. Комисията представя на Европейския парламент, на Съвета, на Европейския икономически и социален комитет и на Комитета на регионите:a) доклад за финансовия ефект върху програмата от присъединяването, при присъединяване на нова държава-членка, при необходимост последван от предложения за справяне с тези последици за програмата. Европейският парламент и Съветът вземат решение във връзка с тези предложения възможно най-бързо;б) най-късно до 30 юни 2007 г. междинен доклад за оценка на получените резултати и на качествените аспекти на осъществяването на програмата;в) най-късно до 31 декември 2007 г. съобщение за хода на програмата;г) най-късно до 31 декември 2009 г.ex post доклад за оценка.Член 13Влизане в силаНастоящото решение влиза в сила на двадесетия ден след датата на неговото публикуване в Официален вестник на Европейския съюз.Съставено в Брюксел на 5 декември 2003 година.За Европейския парламентПредседателP. CoxЗа СъветаПредседателP. Lunardi[1] ОВ С 331 E, 31.12.2002 г., стр. 25.[2] ОВ С 95, 23.4.2003 г., стр. 35.[3] ОВ С 244, 10.10.2003 г., стр. 14.[4] Становище на Европейския парламент от 8 април 2003 г. (все още непубликувано в Официален вестник), Обща позиция на Съвета от 16 юни 2003 г. (ОВ С 240 Е, 7.10.2003 г., стр. 1) и позиция на Европейския парламент от 21 октомври 2003 г. (все още непубликувана в Официален вестник).[5] ОВ C 50, 23.2.2002 г., стр. 1.[6] Решение № 1513/2002/ЕО на Европейския парламент и на Съвета от 27 юни 2002 г. относно Шестата рамкова програма на Европейската общност за изследвания, технологично развитие и демонстрации, допринасящи за създаването на Европейското изследователско пространство и за иновациите (2002—2006) (ОВ L 232, 29.8.2002 г., стр. 1).[7] ОВ C 172, 18.6.1999 г., стр. 1. Споразумение, изменено с Решение 2003/429/ЕО на Европейския парламент и на Съвета (ОВ L 147, 14.6.2003 г., стр. 25).[8] ОВ L 184, 17.7.1999 г., стр. 23.--------------------------------------------------20031205ПРИЛОЖЕНИЕДЕЙНОСТИ НА ОБЩНОСТТА И ПРОЦЕДУРИ ЗА ПОДБОРДЕЙСТВИЕ 1:ДЕЙСТВИЕ 2:ДЕЙСТВИЕ 3:ДЕЙСТВИЕ 4:ДЕЙСТВИЕ 5:ПРОЦЕДУРИ ЗА ПОДБОРДЕЙНОСТ 1: МАГИСТЪРСКИ КУРСОВЕ "ЕРАЗМУС МУНДУС"1. Общността прави подбор на европейски учебни курсове от трета степен, наричани за целите на програмата "Магистърски курсове Еразмус Мундус", подбрани в зависимост от качеството на предлаганите курсове и приема на студенти, както е предвидено в "Процедурите за подбор" на настоящото приложение.2. По смисъла на програмата, магистърските курсове "Еразмус Мундус":a) включват най-малко три висши учебни заведения от три различни държави-членки;б) предполагат осъществяване на учебна програма, с период на обучение поне в две от трите учебни заведения, посочени в буква a);в) разполагат с изградени механизми за признаване на периоди на обучение в партньорски учебни заведения или съвместими с европейската система за трансфер на кредитни точки;г) в резултат на това обучение, учебните заведения, участващи в процеса, издават съвместно дипломи за две или повече специалности, признати или утвърдени от държавите-членки;д) отреждат определен минимум места за студенти от трети страни, получили финансова помощ в рамките на програмата и ги приемат;е) осигуряват прозрачни условия за прием и отделят дължимото внимание, inter alia, на въпросите, свързани с половете и равнопоставеността между жените и мъжете;ж) приемат да спазват разпоредбите, свързани с избора на стипендиантите (студенти и университетски учени);з) въвеждат в действие съответните подходящи структури за улесняване на достъпа и приема на студентите от трети страни (информационни услуги, настаняване и др.);и) без да се засяга езикът на преподаване, предвиждат практикуването на най-малко два европейски езика, говорими в държавите-членки, където са установени учебните заведения, включени в магистърските курсове "Еразмус Мундус" и при необходимост, езикова подготовка и помощ за студентите, по-конкретно, чрез организирани от посочените институции курсове.3. Магистърските курсове "Еразмус Мундус" се избират за период от пет години, като се следва опростена процедура за годишно подновяване на основата на доклад за постигнатия напредък, като този период може да обхваща и годината на подготвителни дейности преди същинското начало на образователния курс. Ще се полагат усилия за получаване на балансирано представителство на отделните образователни области в рамките на програмата. Общността може да предостави финансова помощ за магистърските курсове "Еразмус Мундус", като финансирането им е предмет на процедура за ежегодно подновяване.ДЕЙСТВИЕ 2: СТУДЕНТСКИ СТИПЕНДИИ1. Общността ще изготви единна и всеобща схема, предназначена за дипломираните студенти и университетските учени от трети страни.a) Общността може да предостави финансова помощ на студентите от трети страни, които са допуснати чрез конкурсна процедура да участват в магистърските курсове "Еразмус Мундус".б) Общността може да предостави финансова помощ на университетски учени от трети страни, посещаващи магистърските курсове "Еразмус Мундус", за да преподават и реализират изследователски задачи и научна работа в учебните заведения, които участват в тези магистърски курсове.2. Студентските стипендии са отворени за дипломирани студенти и университетски учени от трети страни, както е уточнено в член 2, без каквото и да е предварително условие за участие, различно от наличието на отношения между Европейския съюз и държавата по произход на студентите и университетските учени.3. Комисията приема мерки, за да гарантира, че никой студент или университетски учен да няма да получи за едно и също нещо финансова помощ в рамките на повече от една програми на Общността.ДЕЙСТВИЕ 3: ПАРТНЬОРСТВА С ВИСШИ УЧЕБНИ ЗАВЕДЕНИЯ ОТ ТРЕТИ СТРАНИ1. Общността може да подкрепи установяването на структурирани взаимоотношения между магистърските курсове "Еразмус Мундус" и висшите учебни заведения от трети страни. Като се отчита основният критерий за качество, следва да се поддържа балансираното географско разпределение между учебните заведения от трети страни, участващи в програмата. Партньорствата ще предоставят рамка на изходящата мобилност на студентите и университетски учени от Европейския съюз, участващи в магистърските курсове "Еразмус Мундус".2. Партньорствата ще:- включват един магистърски курс "Еразмус Мундус" и още поне едно висше учебно заведение от трета страна,- се поддържат за периоди до три години,- предоставят рамка на изходящата мобилност на студентите, записани в магистърските курсове "Еразмус Мундус" и преподавателите, ангажирани с преподаване в тези курсове; студентите и университетските учени, които отговарят на условията за участие в тези партньорства, трябва да бъдат граждани на Европейския съюз или на трета страна и да са пребивавали законно в Европейския съюз за минимален период от три години (с други цели, различни от учебните) преди началото на изходящата мобилност,- гарантират признаването в приемащото учебно заведение на минали периоди на обучение (неевропейско).3. Дейностите, предвидени в проекта за партньорство, могат да включват също така:- командировки за преподавателска дейност в партньорско учебно заведение, с цел изготвянето на учебната програма по проекта,- обмен на преподаватели, обучаващи, администратори и други участващи в процеса специалисти,- изготвянето и разпространението на нови методи в областта на висшето образование, а именно използването на информационни и комуникационни технологии, електронно обучение и отворено и дистанционно обучение,- изготвянето на схеми за сътрудничество с висши учебни заведения от трети страни за предлагане на даден курс в тези страни.ДЕЙСТВИЕ 4: НАСЪРЧАВАНЕ НА ПРИВЛЕКАТЕЛНОСТТА НА ЕВРОПЕЙСКОТО ВИСШЕ ОБРАЗОВАНИЕ1. В рамките на това действие, Общността може да подкрепя дейности, които целят насърчаване на имиджа, популярността на и достъпа до европейското образование. Общността подкрепя също допълнителни дейности, допринасящи за реализацията на целите на програмата, включително дейности, отнасящи се до международното измерение на осигуряването на качеството, признаването на кредитни точки, признаване на европейските квалификации в чужбина и взаимно признаване на квалификациите с трети страни, до изработването на програми и мобилността.2. Учебните заведения, които се допускат за участие, могат да включват публични или частни организации, заети в областта на висшето образование в национален и международен план. Дейностите се реализират в рамките на мрежа, обединяваща поне три организации от три различни държави-членки и могат да включват организации на трети страни. Дейностите (семинари, конференции, симпозиуми, изработването на инструментариум на ИКТ, изготвянето на материали за публикация) могат да се провеждат в държавите-членки или в трети страни.3. Дейностите по насърчаване се стремят да установят връзки между висшето образование и изследователската работа и в рамките на възможното да използват потенциалните взаимодействия в същата насока.4. В рамките на това действие, Общността може да поддържа международни тематични мрежи за проучване на тези въпроси.5. Общността може при необходимост да подкрепя пилотни проекти с трети страни, с цел по-нататъшното развитие на сътрудничеството с тези страни в областта на висшето образование.6. Общността подкрепя асоциация на всички бивши студенти (от трети страни и европейски), получили диплома за завършен магистърски курс "Еразмус Мундус".ДЕЙСТВИЕ 5: МЕРКИ ЗА ТЕХНИЧЕСКА ПОМОЩПри осъществяване на програмата, Комисията може да се обърне към експерти, към изпълнителна агенция, към съществуващите компетентни агенции в държавите-членки и при необходимост, към други форми на техническа помощ, чието финансиране може да се осигури от общата финансова рамка на програмата.ПРОЦЕДУРИ ЗА ПОДБОРПроцедурите за подбор се установяват в съответствие с член 7, параграф 1. Тези процедури следва да спазват следните разпоредби:a) подборът на предложенията по смисъла на действие 1 и действие 3 се извършва от изборна комисия, председателствана от лице, избрано от нея и съставена от известни в университетските среди личности, които са представителни от гледна точка на многообразието на висшето образование в Европейския съюз. Изборната комисия следи магистърските курсове "Еразмус Мундус" и партньорствата да отговарят на най-високите академични стандарти за качество.б) на всеки подбран магистърски курс "Еразмус Мундус" ще се отпуска точно определен брой стипендии съгласно действие 2. Подборът на студенти от трети страни ще се извършва от учебните заведения, участващи в магистърските курсове "Еразмус Мундус". Процедурите за подбор предвиждат механизъм за разбирателство на европейско ниво, с цел да се избегне значителен дисбаланс между учебните области и регионите, от които произхождат студентите и университетските учени и държавите-членки, които ги приемат.в) подборът на предложенията, по смисъла на действие 4, ще се прави от Комисията;г) процедурите за подбор включват консултации със структурите, определени в съответствие с член 6, параграф 2, буква б).--------------------------------------------------


title: Решение на Съвета от 20 септември 2005 година за подписване на Протокол към Евро-средиземноморското споразумение за установяване на връзки на сътрудничество между Европейските общности и техните държави-членки, от една страна, и Република Тунис, от друга страна, като се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз

text:
Важна правна забележка

|

32005D0720

Официален вестник n° L 278 , 21/10/2005 стр. 0001 - 0001 Официален вестник n° L 173 , 27/06/2006 стр. 0028 - 0028

		20050920Решение на Съветаот 20 септември 2005 годиназа подписване на Протокол към Евро-средиземноморското споразумение за установяване на връзки на сътрудничество между Европейските общности и техните държави-членки, от една страна, и Република Тунис, от друга страна, като се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз(2005/720/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 310 в съответствие с член 300, параграф 2, първа алинея, първо изречение и член 300, параграф 3, втора алинея от него,като взе предвид Акта за присъединяване от 2003 г., и по-специално член 6, параграф 2 от него,като взе предвид предложението на Комисията,като взе предвид официалното съгласие на Европейския парламент [1],като има предвид, че:(1) Протоколът към Евро-средиземноморското споразумение за установяване на връзки на сътрудничество между Европейската общност и нейните държави-членки, от една страна, и Република Тунис, от друга страна, е подписан от името на Европейската общност и нейните държави-членки на 8 юни 2005 г.(2) Протоколът следва да бъде одобрен,РЕШИ:Член единственС настоящото Протоколът към Евро-средиземноморското споразумение за установяване на връзки на сътрудничество между Европейските общности и техните държави-членки, от една страна, и Република Тунис, от друга страна, като се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз, се одобрява от името на Европейската общност и нейните държави-членки.Текстът на протокола се прилага към настоящото решение [2].Съставено в Брюксел на 20 септември 2005 година.За СъветаПредседателM. Beckett[1] Официално съгласие, дадено на 6 септември 2005 г. (все още непубликувано в Официален вестник).[2] Виж ОВ L 278, 21.10.2005 г., стр. 2.--------------------------------------------------


title: Решение (ОВППС) 2016/2217 на Съвета от 8 декември 2016 година за изменение на Решение (ОВППС) 2016/849 относно ограничителни мерки срещу Корейската народнодемократична република

text:
               9.12.2016

               BG

               Официален вестник на Европейския съюз

               L 334/35

         РЕШЕНИЕ (ОВППС) 2016/2217 НА СЪВЕТА
   от 8 декември 2016 година
   за изменение на Решение (ОВППС) 2016/849 относно ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 31, параграф 2 от него,
   като взе предвид Решение (ОВППС) 2016/849 на Съвета от 27 май 2016 г. относно ограничителни мерки срещу Корейската народнодемократична република и за отмяна на Решение 2013/183/ОВППС (1), и по-специално член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 27 май 2016 г. Съветът прие Решение (ОВППС) 2016/849.

               (2)

               На 30 ноември 2016 г. Съветът за сигурност на ООН прие Резолюция 2321(2016), като добави 11 лица и 10 образувания към списъка на лицата и образуванията, подлежащи на ограничителни мерки.

               (3)

               Вписванията за едно лице и три образувания в приложение II следва да бъдат заличени, тъй като са включени в списъка в приложение I към Решение (ОВППС) 2016/849.

               (4)

               Поради това приложение I и приложение II към Решение (ОВППС) 2016/849 следва да бъдат съответно изменени,

         ПРИЕ НАСТОЯЩОТО РЕШЕНИЕ:
   Член 1
   Приложение I и приложение II към Решение (ОВППС) 2016/849 се изменят съгласно предвиденото в приложението към настоящото решение.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 8 декември 2016 година.

            За Съвета

            Председател

         M. LAJČÁK

      (1)  ОВ L 141, 28.5.2016 г., стр. 79.

      ПРИЛОЖЕНИЕ
      Посочените по-долу лица и образувания се добавят в списъка на лицата и образуванията, подлежащи на ограничителни мерки, който се съдържа в приложение I към Решение 2016/849/ОВППС.
      А.   Лица

                  Име

                  Друго име

                  Дата на раждане

                  Дата на посочване от страна на ООН

                  Основания

                  29.

                  Pak Chun Il

                  Паспорт: 563410091;
                  Дата на раждане: 28.7.1954 г.;
                  гражданство: КНДР

                  30.11.2016 г.

                  Служил като посланик на КНДР в Египет и оказва подкрепа на KOMID.

                  30.

                  Kim Song Chol

                  Kim Hak Song

                  Паспорт: 381420565, алт. паспорт: 654120219;
                  Дата на раждане: 26.3.1968 г.; алт. 15.10.1970 г.
                  гражданство: КНДР

                  30.11.2016 г.

                  Официален служител на KOMID, извършвал стопанска дейност в Судан, представлявайки интересите на KOMID.

                  31.

                  Son Jong Hyok

                  Son Min

                  Дата на раждане: 20.5.1980 г.;
                  гражданство: КНДР

                  30.11.2016 г.

                  Son Jong Hyok е официален служител на KOMID, извършвал стопанска дейност в Судан, представлявайки интересите на KOMID.

                  32.

                  Kim Se Gon

                  Паспорт: PD472310104;
                  Дата на раждане: 13.11.1969 г.
                  гражданство: КНДР

                  30.11.2016 г.

                  Работи от името на Министерството на атомната енергетика.

                  33.

                  Ri Won Ho

                  Паспорт: 381310014;
                  Дата на раждане: 17.7.1964 т.;
                  гражданство: КНДР.

                  30.11.2016 г.

                  Официален служител на Министерството на държавната сигурност на КНДР, работещ в Сирия и подкрепящ KOMID.

                  34.

                  Jo Yong Chol

                  Cho Yong Chol

                  Дата на раждане: 30.9.1973 г.;
                  гражданство: КНДР.

                  30.11.2016 г.

                  Официален служител на Министерството на държавната сигурност на КНДР, работещ в Сирия и подкрепящ KOMID.

                  35.

                  Kim Chol Sam

                  Дата на раждане: 11.3.1971 г.;
                  гражданство: КНДР.

                  30.11.2016 г.

                  Представител на Daedong Credit Bank (DCB), участвал в управляването на трансакции от името на DCB Finance Limited. Има подозрения, че в качеството си на международен представител на DCB Kim Chol Sam е създавал благоприятни условия за извършването на трансакции за стотици хиляди долари и вероятно е управлявал милиони долари в сметки, свързани с КНДР, с потенциални връзки с ядрени програми/програми за ракети.

                  36.

                  Kim Sok Chol

                  Паспорт: 472310082;
                  Дата на раждане: 8.5.1955 г.;
                  гражданство: КНДР.

                  30.11.2016 г.

                  Изпълнявал временно длъжността посланик на КНДР в Мианмар и действа като лице, създаващо благоприятни условия за KOMID. Получавал е възнаграждение от KOMID за своето съдействие и е организирал срещи от името на KOMID, включително среща между KOMID и лица, свързани с отбраната на Мианмар, за обсъждане на финансови въпроси.

                  37.

                  Chang Chang Ha

                  Jang Chang Ha

                  Дата на раждане: 10.1.1964 г.;
                  гражданство: КНДР.

                  30.11.2016 г.

                  Директор на Втората академия на естествените науки (SANS).

                  38.

                  Cho Chun Ryong

                  Jo Chun Ryong

                  Дата на раждане: 4.4.1960 г.;
                  гражданство: КНДР.

                  30.11.2016 г.

                  Председател на Втория икономически комитет (SEC).

                  39.

                  Son Mun San

                  Дата на раждане: 23.1.1951 г.;
                  гражданство: КНДР.

                  30.11.2016 г.

                  Генерален директор на бюрото за външни работи на Генералното бюро за атомна енергия (GBAE).

            Б.   Образувания

                  Наименование

                  Друго наименование

                  Местоположение

                  Дата на посочване от страна на ООН

                  Друга информация

                  33.

                  Korea United Development Bank

                  Pyongyang, North Korea; SWIFT/BIC: KUDBKPPY

                  30.11.2016 г.

                  Работи в сектора на финансовите услуги на икономиката на КНДР.

                  34.

                  Ilsim International Bank

                  Pyongyang, DPRK; SWIFT: ILSIKPPY

                  30.11.2016 г.

                  Свързана е с военните на КНДР и има тесни отношения с Korea Kwangson Banking Corporation (KKBC). Опитвала се е да избегне санкциите на ООН.

                  35.

                  Korea Daesong Bank

                  Choson Taesong Unhaeng; Taesong Bank

                  Segori-dong, Gyongheung St. Potonggang District, Pyongyang, DPRK; SWIFT/BIC: KDBKKPPY

                  30.11.2016 г.

                  Собственост е на Бюро 39 на Корейската работническа партия и е под контрола на това бюро.

                  36.

                  Singwang Economics and Trading General Corporation

                  КНДР

                  30.11.2016 г.

                  Фирма от КНДР за търговия с въглища. КНДР набира значителна част от парите за своята ядрена програма и програмата си за балистични ракети чрез добив на природни ресурси и продажбата им зад граница.

                  37.

                  Korea Foreign Technical Trade Center

                  КНДР

                  30.11.2016 г.

                  Фирма от КНДР, извършваща търговия с въглища. КНДР набира значителна част от средствата, необходими за финансирането на нейната ядрена програма и програмата ѝ за балистични ракети, чрез добив на природни ресурси и продажбата им зад граница.

                  38.

                  Korea Pugang Trading Corporation

                  Rakwon-dong, Pothonggang District, Pyongyang, DPRK

                  30.11.2016 г.

                  Собственост е на Korea Ryonbong General Corporation, конгломерат от КНДР в областта на отбраната, специализиращ се в придобиването на предприятия в полза на отбранителната промишленост на КНДР и в подкрепа за свързани с военните сили на Пхенян продажби.

                  39.

                  Korea InternationalChemical Joint Venture Company

                  Choson International Chemicals Joint Operation Company; Chosun International Chemicals Joint Operation Company: International Chemical Joint Venture Company

                  Hamhung, South Hamgyong Province, DPRK; Man gyongdae-kuyok, Pyongyang, DPRK; Mangyungdae-gu, Pyongyang, DPRK

                  30.11.2016 г.

                  Дъщерно дружество е на Korea Ryonbong General Corporation — конгломератът на КНДР в областта на отбраната, специализиращ се в придобиването на предприятия в полза на отбранителната промишленост на КНДР и в подкрепа за свързани с военните сили на Пхенян продажби — и е участвало в трансакции, свързани с разпространението на ядрено оръжие и на оръжия за масово унищожение.

                  40.

                  DCB Finance Limited

                  Akara Building, 24 de Castro Street, Wickhams Cay I, Road Town, Tortola, British Virgin Islands; Dalian, China

                  30.11.2016 г.

                  Представлява дружество, създадено да прикрива от отговорност Daedong Credit Bank (DCB), посочено образувание.

                  41.

                  Korea Taesong Trading Company

                  Pyongyang, DPRK

                  30.11.2016 г.

                  Действало е от името на KOMID по сделки със Сирия.

                  42.

                  Korea Daesong General Trading Corporation

                  Daesong Trading; Daesong Trading Company; Korea Daesong Trading Company; Korea Daesong Trading Corporation

                  Pulgan Gori Dong 1, Potonggang District, Pyongyang City, DPRK

                  30.11.2016 г.

                  Свързана е с Бюро 39 посредством износа на минерали (злато), метали, машини, селскостопански продукти, женшен, бижута и продукти на леката промишленост.

            Изброените по-долу едно лице и образувания се заличават от списъка, съдържащ се в приложение II към Решение 2016/849/ОВППС.
      I.   Лица и образувания, отговарящи за ядрените програми на КНДР или за програми на КНДР, свързани с балистични ракети или с други оръжия за масово унищожение, или лица, които действат от тяхно име или по тяхно указание, или образувания, притежавани или контролирани от тях.

      А.   Лица

                  16.

                  Jo Chun Ryong

            Б.   Образувания

                  2.

                  Korea Taesong Trading Company

            II.   Лица и образувания, предоставящи финансови услуги, които биха могли да допринесат за ядрените програми на КНДР или за програмите на КНДР, свързани с балистични ракети или с други оръжия за масово унищожение.

      Б.   Образувания

                  1.

                  Korea Daesong Bank

                  2.

                  Korea Daesong General Trading Corporation


title: 2008/119/ЕО: Решение на Съвета от 12 февруари 2008 година относно принципите, приоритетите и условията на Партньорството за присъединяване с Хърватия и за отмяна на Решение 2006/145/ЕО

text:
               16.2.2008

               BG

               Официален вестник на Европейския съюз

               L 42/51

      РЕШЕНИЕ НА СЪВЕТА

   от 12 февруари 2008 година
   относно принципите, приоритетите и условията на Партньорството за присъединяване с Хърватия и за отмяна на Решение 2006/145/ЕО
   (2008/119/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Регламент (ЕО) № 533/2004 на Съвета от 22 март 2004 г. за установяване на европейски партньорства в рамките на процеса за стабилизиране и асоцииране (1), и по-специално член 2 от него,
   като взе предвид предложението на Комисията,
   като има предвид, че:

               (1)

               Европейският съвет от Солун на 19 и 20 юни 2003 г. одобри въвеждането на партньорствата като средство за осъществяване на европейската перспектива на страните от Западните Балкани.

               (2)

               Регламент (ЕО) № 533/2004 предвижда Съветът да вземе решение относно принципите, приоритетите и условията, които да се съдържат в партньорствата, както и всякакви последващи корекции. Той също предвижда, че действията, последващи партньорствата за присъединяване, ще бъдат осигурени чрез механизмите, установени в рамките на процеса на стабилизиране и асоцииране, по-специално посредством годишните доклади за напредъка.

               (3)

               Вследствие от Европейското партньорство от 2004 г. Съветът прие на 20 февруари 2006 г. първото Партньорство за присъединяване с Хърватия (2).

               (4)

               На 3 октомври 2005 г. държавите-членки започнаха преговори с Хърватия за нейното присъединяване към Европейския съюз. Прогресът на преговорите ще зависи от постигнатия от Хърватия напредък при нейната подготовка за присъединяване, който ще се измерва, inter alia, спрямо изпълнението на Партньорството за присъединяване, което ще се ревизира редовно.

               (5)

               В съобщението на Комисията относно стратегията за разширяване и основните предизвикателства за 2006—2007 г. се посочва, че партньорствата ще бъдат актуализирани в края на 2007 г.

               (6)

               На 17 юли 2006 г. Съветът прие Регламент (ЕО) № 1085/2006 за създаване на Инструмент за предприсъединителна помощ (ИПП) (3), с който се подновява рамката за финансова помощ за страните в процес на предприсъединяване.

               (7)

               Следователно е уместно да се приеме ревизирано Партньорство за присъединяване, актуализиращо настоящото партньорство, с цел да се идентифицират възобновените приоритети за по-нататъшна работа въз основа на заключенията в Доклада от 2007 г. за напредъка на Хърватия в подготовката за по-нататъшна интеграция към Европейския съюз.

               (8)

               С оглед на подготовката за членство се очаква Хърватия да разработи план с график и конкретни мерки, които да са насочени към приоритетите на Партньорството за присъединяване.

               (9)

               Решение 2006/145/ЕО следва да бъде отменено,

         РЕШИ:
   Член 1
   В съответствие с член 2 от Регламент (ЕО) № 553/2004 принципите, приоритетите и условията, съдържащи се в Партньорството за присъединяване с Хърватия, са установени в приложението към настоящото решение.
   Член 2
   Изпълнението на Партньорството за присъединяване се преразглежда и наблюдава чрез механизмите, създадени съгласно процеса на стабилизиране и асоцииране, и от Съвета въз основа на годишните доклади, представени от Комисията.
   Член 3
   Решение 2006/145/ЕО се отменя.
   Член 4
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Брюксел на 12 февруари 2008 година.

            За Съвета

            Председател

         A. BAJUK

      (1)  ОВ L 86, 24.3.2004 г., стр. 1. Регламент, изменен с Регламент (ЕО) № 269/2006 (ОВ L 47, 17.2.2006 г., стр. 7).

      (2)  Решение 2006/145/ЕО на Съвета от 20 февруари 2006 г. относно принципите, приоритетите и условията на Партньорството за присъединяване с Хърватия (ОВ L 55, 25.2.2006 г., стр. 30).

      (3)  ОВ L 210, 31.7.2006 г., стр. 82.

      ПРИЛОЖЕНИЕ
      ПАРТНЬОРСТВО ЗА ПРИСЪЕДИНЯВАНЕ С ХЪРВАТИЯ 2007 г.
      1.   ВЪВЕДЕНИЕ
      Предложеното ревизирано Партньорство за присъединяване актуализира първото партньорство въз основа на констатациите в доклада на Комисията от 2007 г. относно напредъка на Хърватия. То посочва настоящи и нови приоритети за действие. Новите приоритети са адаптирани към конкретните нужди и степента на подготовка на страната и при необходимост ще бъдат актуализирани. Очаква се Хърватия да изготви план с график и конкретни мерки, които да са насочени към приоритетите на Партньорството за присъединяване. Партньорството за присъединяване предоставя също насоки за финансовата помощ за страната.
      2.   ПРИНЦИПИ
      Процесът на стабилизиране и асоцииране остава рамката на европейския курс на страните от Западните Балкани по пътя към тяхното бъдещо присъединяване. Основните приоритети, определени за Хърватия, са свързани с нейните възможности да изпълни критериите, определени от Европейския съвет в Копенхаген през 1993 г., и условията, определени за процеса на стабилизиране и асоцииране, особено условията, определени от Съвета в неговите заключения от 29 април 1997 г. и от 21 и 22 юни 1999 г., заключителната декларация от срещата на върха в Загреб от 24 ноември 2000 г. и Програмата от Солун, и изискванията на рамката за преговори, приета от Съвета на 3 октомври 2005 г.
      3.   ПРИОРИТЕТИ
      Приоритетите, изброени в настоящото Партньорство за присъединяване, са избрани въз основа на това, че е реалистично да се очаква Хърватия да може да ги изпълни или да постигне съществен напредък по тях през следващите няколко години. Приоритетите касаят както законодателството, така и неговото прилагане.
      Предвид необходимостта да се определят приоритети следва да се отбележи, че пред Хърватия определено стоят и други задачи за изпълнение, които могат да се превърнат в приоритети на бъдещо партньорство, като се отчита и бъдещият напредък на страната.
      Сред приоритетите като ключови са определени приоритетите, групирани в началото на раздела по-долу. Редът, в който са подредени тези ключови приоритети, не отговаря на степента на тяхната важност.
      Ключови приоритети

                  —

                  Гарантиране на правилното изпълнение на всички задължения, поети в Споразумението за стабилизиране и асоцииране.

                  —

                  Актуализиране и прилагане на стратегията и на плана за действие за реформа на съдебната система.

                  —

                  Бързо приемане и прилагане на стратегическа рамка за реформа в публичната администрация.

                  —

                  Актуализиране и ускоряване на изпълнението на програмата за борба с корупцията и свързаните с нея планове за действие и гарантиране на по-координирани и проактивни усилия за превенция, разкриване и ефективно преследване на корупцията, особено тази по високите етажи.

                  —

                  Прилагане на конституционния закон за националните малцинства, като се обърне специално внимание на разпоредбите в него, гарантиращи пропорционално представителство на малцинствата в заетостта. По-широкообхватна борба с дискриминацията в публичния сектор.

                  —

                  Приключване на процеса на завръщане на бежанци; окончателно решаване на всички случаи, свързани с осигуряването на жилище за предишните титуляри на правото на владение/ползване; приключване на възстановяването и връщането на собственост и предоставяне отново на възможност за подаване на установителни искове.

                  —

                  Полагане на усилия, насочени към постигане на помирение между гражданите в региона.

                  —

                  Увеличаване на усилията за окончателно решаване на неуредените двустранни проблеми (1), и по-специално граничните проблеми, със Словения, Сърбия, Черна гора и Босна и Херцеговина; и намиране на решение на въпроса относно зоната за екологична защита и защита на риболова.

                  —

                  Поддържане на пълно сътрудничество с Международния наказателен трибунал за бивша Югославия и гарантиране на справедливостта на националните съдебни производства, свързани с военни престъпления.

                  —

                  Подобряване на бизнес климата и на потенциала за икономически растеж, по-специално чрез намаляване на субсидиите, преструктуриране на големите губещи предприятия и повишаване на ефикасността на публичните разходи.

            Политически критерии
      Демокрация и принцип на правовата държава
      Публична администрация

                  —

                  Цялостно изпълнение на мерките за реформа на публичната администрация, свързани с административните процедури и набирането на персонал, повишението, обучението и деполитизирането; подобряване на управлението на човешките ресурси в различните области на публичната администрация.

            Съдебна система

                  —

                  Осезателно намаляване на изостаналите дела в съдилищата и гарантиране на приемлива продължителност на съдебните производства.

                  —

                  Рационализиране на организацията на съдилищата, включително въвеждането на системи с модерни информационни технологии.

                  —

                  Установяване на открита, справедлива и прозрачна система за набиране на персонал, оценяване, повишение и предприемане на дисциплинарни мерки в съдебната система и повишаване на професионализма чрез висококачествено обучение, подпомагано от подходящо финансиране на Съдебната академия, включително в законодателството на ЕС.

                  —

                  предприемане на мерки за гарантиране на правилно и цялостно изпълнение на съдебните решения.

            Антикорупционна политика

                  —

                  Продължаване на разработването и прилагането на кодекси за поведение/етични кодекси за длъжностните лица и избраните представители, както и на планове за действие за превенция на корупцията в съответните правоприлагащи органи (гранична полиция, полиция, митници, съдебна система) и в останалите институции и агенции на публичния сектор; цялостно справяне с корупцията в областта на възлагането на обществени поръчки. Създаване на специализирани звена за борба с корупцията в съответните служби с подходящ механизъм за координация между тях и осигуряване на подходящо обучение и ресурси.

                  —

                  Предприемане на мерки, за да се гарантира, че правната рамка за борба с корупцията се въвежда и прилага по еднакъв начин, включително чрез използване на подходящи статистики. Гарантиране, че стандартите, установени с международни инструменти, се изпълняват, чрез въвеждане на необходимите законодателни и административни мерки.

                  —

                  Предприемане на конкретни действия за повишаване на информираността на обществеността относно корупцията като тежко престъпление.

                  —

                  Осигуряване на пълно сътрудничество между държавните органи и Бюрото за предотвратяване на корупцията и организираната престъпност.

            Права на човека и защита на малцинствата

                  —

                  Гарантиране на достъп до правосъдие и правна помощ и предоставяне на съответните бюджетни средства.

                  —

                  Насърчаване на зачитането и защитата на малцинствата в съответствие с международното право и най-добрата практика в държавите-членки на ЕС.

                  —

                  Насърчаване на дух на толерантност по отношение на сръбските и ромските малцинства и предприемане на мерки за защита на лицата, принадлежащи към малцинства, които могат да бъдат обект на заплахи или на актове на дискриминация, враждебност или насилие.

                  —

                  Продължаване на прилагането на стратегията и на плана за действие с оглед защитата и интеграцията на ромите и гарантиране на наличието на необходимите средства, особено по отношение на заетостта, образованието и жилищните нужди.

                  —

                  Приемане и прилагане на цялостна антидискриминационна стратегия.

            Регионални въпроси и международни задължения

                  —

                  Пълно спазване на Споразумението от 4 юни 2004 г. относно зоната за екологична защита и защита на риболова, посочено в заключенията на Европейския съвет от юни 2004 г. и в рамката за преговори, както и неприлагане на каквито и да било аспекти на зоната към държави-членки на ЕС до постигането на общо споразумение в духа на ЕС.

                  —

                  Гарантиране на справедливостта на съдебните производства по отношение на военните престъпления, по-конкретно чрез гарантиране на премахването на етническите предубеждения срещу сърбите, включително прилагане на единен стандарт за наказателна отговорност и подобряване на сигурността на свидетелите и информаторите.

                  —

                  Осигуряване на необходимата координация и сътрудничество между всички съответни органи на централно и местно равнище по въпросите, свързани със завръщането на бежанците.

                  —

                  Постигане на напредък в уреждането със съседите на всички проблеми, възникващи от загубени права на владение и ползване.

                  —

                  Създаване на социални и икономически условия за подобряване на климата за реинтеграция на завърнали се бежанци и приемането на завърнали се бежанци от приемни общности, включително чрез програми за регионално развитие на засегнатите области.

                  —

                  Принос за засилване на регионалното сътрудничество, включително чрез насърчаване на процеса на преход от Пакта за стабилност към регионално изградена рамка за сътрудничество и ефективно изпълнение на Централноевропейското споразумение за свободна търговия (ЦЕФТА).

                  —

                  Пълно изпълнение на споразуменията със съседните страни, по-конкретно в борбата с организираната престъпност, управлението на границите и обратното приемане, презграничното сътрудничество, както и съдебното и полицейското сътрудничество, включително по въпросите на военните престъпления, и сключване на такива споразумения, когато те все още липсват.

            Икономически критерии

                  —

                  Продължаване на провеждането на благоразумна фискална, парична и финансова политика с оглед поддържане на макроикономическа стабилност, включително ниска инфлация, стабилност на обменния курс и по-нататъшно намаляване на съотношението между общия размер на държавните разходи и БВП, както и на съотношението между БВП и държавния дефицит и БВП и държавния дълг.

                  —

                  Продължаване на институционалните реформи в публичните финанси с оглед увеличаване на фискалната прозрачност, подобряване на ефикасността и прозрачността на управлението на държавния дълг и приключване на предвиденото привеждане в съответствие на бюджетната отчетност към принципите на ESA 95.

                  —

                  Продължаване на изпълнението на всеобхватните реформи в здравеопазването с цел избягване натрупването на нови просрочени плащания в здравната система и подобряване на ефикасността на разходите за здравеопазване. Продължаване на реформата на социалната сигурност. Гарантиране на финансовата устойчивост на първия стълб на пенсионноосигурителната система чрез съответни реформи на параметрите.

                  —

                  Продължаване на улесняването на започването на стопанска дейност чрез допълнително намаляване на необходимото време и процедури и на разходите за започване на стопанска дейност. Подобряване на производствата за несъстоятелност с цел ускоряване на излизането от пазара.

                  —

                  Подобряване на институционалната рамка за приватизация с оглед значително напредване на приватизацията на предприятия, държани от Държавния приватизационен фонд. Продължаване на преструктурирането на губещите държавни предприятия и на железопътната система с цел намаляване на размера на субсидиите за сектора на предприятията като дял от БВП.

                  —

                  Подобряване на структурите за стимули и гъвкавостта на пазара на труда с цел повишаване на процента на участие и заетост.

            Възможност за поемане на задълженията, свързани с членството
      Глава 1:   Свободно движение на стоки

                  —

                  Приемане и прилагане на хоризонтално рамково законодателство за завършване на въвеждането на необходимата инфраструктура, и гарантиране на разделението на задачите между различните функции (регулиране, стандартизация, акредитация, метрология, оценка на съответствието и надзор на пазара).

                  —

                  Приемане и изпълняване на всеобхватна стратегия за транспониране и прилагане на законодателството на ЕО за съответните хоризонтални организации (стандартизация, акредитация, метрология и надзор на пазара) и в отделните сектори и засилване на административния капацитет.

                  —

                  Приемане и изпълняване на план за действие с оглед спазване на членове 28—30 от Договора за ЕО, включително въвеждане на клаузи за взаимно признаване.

                  —

                  Продължаване на приемането на европейски стандарти. Продължаване на подготовката за изпълнение на критериите за членство за структурите по стандартизация.

                  —

                  Приключване на транспонирането на директивите, свързани с новия и стария подход, по-специално по отношение на фармацевтичните продукти.

            Глава 2:   Свободно движение на работници

                  —

                  Премахване на всякакви дискриминационни мерки към работниците мигранти от ЕС и гражданите на ЕС.

                  —

                  Укрепване на административните структури за координиране на схемите за социална сигурност.

            Глава 3:   Право на установяване и свобода на предоставяне на услуги

                  —

                  Приключване на привеждането на законодателството в съответствие с достиженията на правото на ЕС в областта на признаването на професионалните квалификации за гражданите на ЕС и изменяне на съществуващото законодателство с цел отмяна на оставащите изисквания по отношение на националност, език, установяване или разрешение за стопанска дейност за доставчиците на услуги в ЕС, премахване на останалите административни и технически пречки пред правото на установяване и свободата на предоставяне на услуги и гарантиране на равнопоставено разглеждане на заявленията за разрешение за стопанска дейност, включително за разрешения за строителна дейност.

            Глава 4:   Свободно движение на капитали

                  —

                  Приключване на въвеждането на ефективен режим за борба с изпирането на пари, по-специално чрез гарантиране, че правоприлагащите органи функционират пълноценно, разполагат с необходимите ресурси и са добре координирани с местните и международните партньори.

                  —

                  Постигане на по-нататъшен напредък в премахването на оставащите ограничения върху движенията на капитали; премахване на всички ограничения върху закупуването на недвижими имоти от граждани на ЕС в съответствие с ССА и гарантиране, че всички заявления за разрешение за закупуване на недвижим имот, подадени междувременно от граждани на ЕС, се разглеждат бързо.

            Глава 5:   Обществени поръчки

                  —

                  Възлагане на организация за обществени поръчки на задачата да гарантира последователна и прозрачна политика и да направлява нейното прилагане във всички области, свързани с обществените поръчки.

                  —

                  Приемане и прилагане на всеобхватна стратегия, с графици и основни етапи за привеждане в съответствие на законодателството и изграждане на капацитет, във всички области на обществените поръчки (обществени поръчки, концесии, публично-частни партньорства), както и за процедури и органи за преразглеждане. Засилване на механизмите за прилагане, използвани от органите за преразглеждане.

            Глава 6:   Дружествено право

                  —

                  Привеждане на закона за дружествата в съответствие с достиженията на правото на ЕС и приключване на привеждането в съответствие с директивата относно предложенията за поглъщане.

                  —

                  Привеждане на счетоводното законодателство и на законодателството в областта на одита с достиженията на правото на ЕС. Укрепване на съответната институционална рамка.

            Глава 7:   Законодателство за интелектуалната собственост

                  —

                  Приключване на привеждането в съответствие с достиженията на правото на ЕС в областта на авторското право и свързаните с него права и осигуряване прилагането на правата на интелектуална собственост чрез засилване на административния капацитет на съответните органи.

                  —

                  Осигуряване на задоволителна документация за постигнатото в хода на разследването, преследването и съдебното разглеждане на случаите на пиратство и подправяне.

            Глава 8:   Политика на конкуренция

                  —

                  Приемане на национална програма за преструктуриране на стоманодобивния сектор, която гарантира приложимостта и спазването на правилата на ЕС за държавни помощи. Приемане на индивидуални планове за преструктуриране на корабостроителниците в затруднено положение и включване на тези планове в национална програма за преструктуриране в съответствие с правилата на ЕС за държавни помощи.

                  —

                  Приключване на привеждането на законодателството в съответствие с правилата на ЕС за държавни помощи в областта на фискалната помощ и привеждане в съответствие на всички други останали схеми за помощ, посочени в регистъра на държавните помощи като несъвместими с правилата на ЕС. Приемане на картата за регионални помощи.

                  —

                  Приемане на законодателни мерки, позволяващи ефективен антитръстов контрол, по-специално що се отнася до определянето на глобите и съдебния контрол.

            Глава 9:   Финансови услуги

                  —

                  Приключване на транспонирането на достиженията на правото на ЕС за банковите лицензи, капиталовите изисквания, институциите за електронни пари, финансовите конгломерати, ликвидацията и преустройството, банковите сметки, сметките на клоновете и схемите за гарантиране на депозитите.

                  —

                  Приключване на привеждането в съответствие на законодателството по отношение на границите на платежоспособност, контрола върху застраховането, посредничеството при застраховане и презастраховане, инфраструктурата на финансовия пазар, пазарите на ценни книжа и инвестиции.

                  —

                  Създаване на схема за обезщетяване на инвеститорите в съответствие с достиженията на правото на ЕС. Демонстриране на прилагането на изисквания за благоразумие чрез създаване на списък с постигнатите резултати.

            Глава 10:   Информационно общество и медии

                  —

                  Приключване на привеждането в съответствие с достиженията на правото на ЕС в областта на електронните комуникации, търговията, подписите и медиите, информационната сигурност и Директивата „Телевизия без граници“.

                  —

                  Осигуряване на достатъчен административен капацитет за прилагане на достиженията на правото на ЕС, по-специално в сферата на електронните комуникации, и предоставяне на списък с постигнатите резултати от налагането на задължения на операторите със значителна пазарна мощ и правата на новите участници на пазара на електронни комуникации, включително правата на преминаване, на съвместно наемане и на съвместно ползване на съоръжения.

                  —

                  Приключване на предвидения преглед на законодателството в областта на аудио-визуалните медии въз основа на допитване до обществеността, за да се гарантира регулаторна независимост и за предпазване от неправомерна политическа намеса.

            Глава 11:   Селско стопанство и развитие на селските райони

                  —

                  Укрепване на административните структури и капацитет, необходими за изпълнение на пазарната политика и политиката за развитие на селските райони, включително събирането и обработката на данни за селското стопанство.

                  —

                  Създаване на лозарски регистър в съответствие със стандартите на ЕС.

                  —

                  Продължаване на подготовката за създаване на ефективни и финансово стабилни разплащателни органи за управление и контрол на земеделските фондове в съответствие с изискванията на ЕС и международните стандарти за одит.

            Глава 12:   Безопасност на храните, ветеринарна и фитосанитарна политика

                  —

                  Значително подобряване на привеждането в съответствие на законодателството за безопасността на храните и във ветеринарната и фитосанитарната област и укрепване на необходимите изпълнителни структури, включително службите за контрол и инспекция.

                  —

                  Осигуряване на създаването на съответстващи на правилата режими в областта на безопасността на храните и ветеринарния и фитосанитарния сектор, включително на система за идентификация на животните и регистрация на движението им, обработка на вторични животински продукти, модернизиране на аграрно-хранителните комплекси, хуманно отношение към животните и програми за контрол на болестите по животните, контрол на животните и животинските продукти на граничните инспекционни пунктове, контрол на здравето на растенията, разрешения за продукти за растителна защита и контрол на остатъците от тях, както и качество на семената и растителния посадъчен материал.

            Глава 13:   Рибарство

                  —

                  Укрепване на административните структури, и по-специално на структурите за инспекция на политиката по рибарство и подобряване на събирането на данни за улова и разтоварването на брега.

                  —

                  Приключване на компютризирания регистър на риболовните плавателни съдове и създаване на сателитна система за наблюдение на плавателните съдове.

            Глава 14:   Транспортна политика

                  —

                  Приключване на привеждането в съответствие с достиженията на правото на ЕС и засилване на административния капацитет в областта на автомобилния транспорт (включително използването на цифровия тахограф), въздушния и морския транспорт и в областта на транспорта по вътрешни водни пътища, по-специално по отношение на безопасността на плаването и речните информационни услуги.

                  —

                  Приемане на изпълнително законодателство за железопътния транспорт, по-специално на разпоредби за оперативна съвместимост и независимо разпределяне на капацитета. Публикуване на окончателен документ за мрежата.

                  —

                  Изпълнение на първата преходна фаза на Споразумението за обща европейска въздухоплавателна зона и ратифициране на това споразумение.

            Глава 15:   Енергетика

                  —

                  Изпълнение на задълженията, произтичащи от Договора за енергийна общност.

                  —

                  Укрепване на административния капацитет и приключване на привеждането в съответствие с достиженията на правото на ЕС в областта на сигурността на доставките, енергийната ефективност и възобновяемите енергийни източници, вътрешния енергиен пазар (за електричество и газ) и ядрената енергетика, както и гарантиране на високо равнище на ядрена безопасност и защита от радиация.

            Глава 16:   Данъчно облагане

                  —

                  Ускоряване на привеждането на данъчното законодателство в съответствие с достиженията на правото на ЕС, като се обърне специално внимание на включването на свободните зони в териториалния обхват на режима на ДДС, премахване на съществуващите нулеви ставки на ДДС, премахване на дискриминационното облагане на цигарите и по-нататъшно хармонизиране на системата на акцизите.

                  —

                  Значително укрепване на свързания с прилагането капацитет на данъчната и митническата администрация, по-специално по отношение на функциите, свързани със събирането и контрола, и разработване на необходимите ИТ системи; продължаване на работата по изграждане на функционираща и адекватно осигурена с персонал служба по акцизите; опростяване на процедурите и засилване на проверките с цел ефективно преследване на данъчните измами.

                  —

                  Ангажиране с принципите на Кодекса за поведение относно данъчното облагането на бизнеса и гарантиране, че новите данъчни мерки са в съответствие с тези принципи.

            Глава 17:   Икономически и паричен съюз

                  —

                  Привеждане в съответствие на правната рамка, за да се гарантира пълна независимост на централната банка, да се гарантира привеждането в съответствие по отношение на забраната за привилегирован достъп на публичния сектор до финансовите институции и да се позволи пълното интегриране на централната банка в Европейската система на централните банки.

            Глава 18:   Статистика

                  —

                  Укрепване на административния капацитет на статистическата служба, реформиране на регионалните ѝ бюра и подобряване на координацията с други служби, които предоставят официална статистическа информация.

                  —

                  Продължаване с изготвянето на статистика за селското стопанство, макроикономиката и стопанската дейност.

            Глава 19:   Социална политика и заетост

                  —

                  По-нататъшно привеждане в съответствие с достиженията на правото на ЕС и укрепване на съответните административни и правоприлагащи структури, включително инспекторатите по труда, съвместно със социалните партньори.

                  —

                  Ефективно прилагане на съвместния меморандум за приобщаване и на съвместната оценка на приоритетите на политиката за заетостта, когато тази оценка бъде приета.

            Глава 20:   Предприятия и промишлена политика

                  —

                  Прилагане на всеобхватна стратегия за промишлената политика, като се постави акцент върху преструктурирането на ключовите губещи сектори и отделни предприятия, включително стоманодобива и корабостроенето.

            Глава 21:   Трансевропейски мрежи

                  —

                  Увеличаване на взаимовръзките между електропреносните и газопреносните мрежи със съседните страни.

            Глава 22:   Регионална политика и координиране на структурните инструменти

                  —

                  Приемане и започване на изпълнението на план за действие, в който се посочват ясни цели и свързани с тях срокове, за да се изпълнят регулаторните и оперативните изисквания, произтичащи от кохезионната политика на Общността, включително засилване на капацитета на централно, регионално и местно равнище.

                  —

                  Гарантиране на ясно разпределение на отговорностите и засилване на капацитета и координацията между назначените изпълнителни органи/структури, включително местните органи.

                  —

                  Приемане на закон за регионалното развитие.

                  —

                  Засилване на капацитета за планиране, подготвяне на проекти, мониторинг, оценка и финансово управление и контрол, особено на отрасловите министерства, с цел изпълняване на предприсъединителните програми на ЕС като подготовка за кохезионната политика на Общността.

            Глава 23:   Съдебна система и основни права

                  —

                  Продължаване на прилагането на националното законодателство за защита на личните данни в съответствие с достиженията на правото на ЕС и гарантиране на ефикасен мониторинг и прилагане.

                  —

                  За други приоритети вж. раздела за политическите критерии.

            Глава 24:   Правосъдие, свобода и сигурност

                  —

                  Приключване на преразглеждането на ключовото законодателство с цел привеждането му в съответствие с достиженията на правото от Шенген и увеличаване на инвестициите на местно равнище от гледна точка на ИТ оборудване и допълнително обучение за полицията.

                  —

                  Продължаване на подготовката за прилагане на достиженията на правото от Шенген чрез увеличаване на персонала и обучението на граничната охрана, по-нататъшно инвестиране в оборудване, включително разширяване на националната информационна система за управление на границите и гарантиране на нейната съвместимост с второто поколение Шенгенска информационна система (ШИС II). Подобряване на административния и свързания с прилагането капацитет на граничната полиция чрез засилване на междуведомственото сътрудничество.

                  —

                  Продължаване на привеждането в съответствие с визовата политика на ЕС, включително въвеждане на биометрични идентификатори в пътническите документи и подготовка за Визовата информационна система.

                  —

                  Въвеждане на вторично законодателство за прилагане на Закона за правото на убежище и Закона за чужденците.

                  —

                  Гарантиране на съвместимост на законодателството с достиженията на правото на ЕС в областта на съдебното сътрудничество по гражданскоправни и наказателноправни въпроси и засилване на капацитета на съдебната система за прилагане на достиженията на правото на ЕС.

            Глава 25:   Наука и изследвания

                  —

                  Осигуряване на достатъчен капацитет, който да поеме финансираните от ЕС изследователски проекти.

                  —

                  Продължаване на предприемането и осъществяването на действия за улесняване на интеграцията в европейското изследователско пространство.

            Глава 26:   Образование и култура

                  —

                  Осигуряване на достатъчен капацитет за управление на програмите „Обучение през целия живот“ и „Младежта в действие“.

                  —

                  Привеждане в съответствие с достиженията на правото на ЕС в областта на недискриминацията между гражданите на ЕС и хърватските граждани по отношение на достъпа до образование, както и с директивата за образованието на децата на работници мигранти.

            Глава 27:   Околна среда

                  —

                  Продължаване на работата по транспониране и прилагане на достиженията на правото на ЕС, със специален акцент върху управлението на отпадъците, качеството на водите, качеството на въздуха, опазването на природата и интегрираното предотвратяване и контрол на замърсяването.

                  —

                  Приемане и изпълняване, по добре координиран начин, на всеобхватен план за осигуряване на административен капацитет и финансови ресурси, необходими за прилагане на достиженията на правото на ЕС за околната среда.

                  —

                  Увеличаване на инвестициите в екологична инфраструктура, с акцент върху събирането и третирането на отпадъчните води, снабдяването с питейна вода и управлението на отпадъците.

                  —

                  Започване на прилагането на Протокола от Киото.

                  —

                  Гарантиране на интегрирането на изискванията за опазване на околната среда в определянето и прилагането на други секторни политики и насърчаване на устойчивото развитие.

            Глава 28:   Защита на потребителите и здравеопазване

                  —

                  По-нататъшно привеждане в съответствие с достиженията на правото на ЕС в областта на защитата на потребителите и здравеопазването, включително областта на тъканите и клетките и тютюна, и осигуряване на подходящи административни структури и капацитет за прилагане.

                  —

                  Разработване на обществени услуги по места в областта на психичното здраве като алтернатива на лечението в специализирано заведение и предоставяне на достатъчно финансови средства за грижи за психичното здраве.

            Глава 29:   Митнически съюз

                  —

                  Продължаване на приемането на законодателство в ограничения брой оставащи области, които се нуждаят от по-нататъшно привеждане в съответствие, по-специално в областта на непреференциалните правила за произход и налагането на такси.

                  —

                  Прилагане на митническите правила последователно и по еднообразен начин в митническите служби, по-специално в областта на обработването на декларации, произхода, опростени процедури, подправянето, подбора при контрол; гарантиране на прилагането на съвременни и последователни процедури за анализ на риска във всички служби.

                  —

                  Постигане на достатъчен напредък в разработването на всички системи за взаимно свързване на информационните технологии въз основа на всеобхватна и съгласувана стратегия.

            Глава 30:   Външни отношения

                  —

                  Подготвяне за привеждане в съответствие на всички съответни международни споразумения с трети страни и засилване на административния капацитет и на капацитета за контрол за общата търговска политика.

            Глава 31:   Външна политика, политика на сигурност и отбрана

                  —

                  Засилване на прилагането и изпълнението на контрола върху оръжията и по-нататъшно подобряване на капацитета за пълно прилагане на Общата външна политика и политика на сигурност и на Европейската политика на сигурност и отбрана.

            Глава 32:   Финансов контрол

                  —

                  Приемане и прилагане на законодателство за публичния вътрешен финансов контрол и свързаните с него политики, съпътствано от подходящ капацитет за прилагане.

                  —

                  Защита на функционалната и финансовата независимост на държавната институция за одит чрез изменение на конституционните разпоредби или националното законодателство, имащо равностойно действие, и чрез приемане и прилагане на необходимото съпътстващо законодателство.

                  —

                  Привеждане на Наказателния кодекс в съответствие с достиженията на правото на ЕС за защита на финансовите интереси на ЕС, както и с конвенцията за защита на финансовите интереси и нейните протоколи.

                  —

                  Създаване на ефективна и ефикасна служба за координация, за гарантиране изпълнението на задълженията, произтичащи от член 280, параграф 3 от Договора за ЕО, и прилагането на достиженията на правото на ЕС относно проверките на място и инспекциите, извършвани от Комисията, по-специално задължението за оказване на съдействие на инспекторите на Комисията.

                  —

                  Предприемане на законодателни и административни мерки за спазване на достиженията на правото на ЕС за защита на еврото от подправяне.

            Глава 33:   Финансови и бюджетни разпоредби

                  —

                  Увеличаване на административния капацитет и изготвяне на процедурни правила, за да се гарантира още с присъединяването правилното изчисляване, прогнозиране, събиране, плащане, контрол и докладване на ЕС за собствените ресурси.

            4.   ПРОГРАМИ
      Помощта от Общността ще бъде предоставяна посредством Инструмента за предприсъединителна помощ (ИПП), а за програмите, приети преди 2007 г., посредством Регламент (ЕО) № 2666/2000 на Съвета от 5 декември 2000 г. относно помощта за Албания, Босна и Херцеговина, Хърватия, Съюзна република Югославия и Бившата югославска република Македония (2) (Регламента CARDS). Следователно настоящото решение няма да има финансови последствия. Споразуменията за финансиране служат като правно основание за изпълнението на конкретните програми.
      Хърватия може също да има достъп до финансиране от многонационални и хоризонтални програми.
      5.   УСЛОВИЯ
      Помощта за държавите от Западните Балкани се отпуска при условие да бъде осъществен по-нататъшен напредък в изпълнението на критериите от Копенхаген, на изискванията по Споразумението за стабилизиране и асоцииране и на конкретните приоритети по настоящото Партньорство за присъединяване. Ако тези условия не бъдат спазени, Съветът може да предприеме съответните мерки съгласно член 21 от Регламент (ЕО) № 1085/2006 на Съвета или за програми преди 2007 г. съгласно член 5 от Регламент (ЕО) № 2666/2000. Помощта зависи също така от спазването на условията, формулирани от Съвета в неговите заключения от 29 април 1997 г., и особено на условията по отношение на ангажимента на бенефициерите да провеждат демократични икономически и институционални реформи. В отделните годишни програми са включени и специфични условия. Решенията за финансиране ще бъдат последвани от подписването на споразумение за финансиране с Хърватия.
      6.   МОНИТОРИНГ
      Изпълнението на Партньорството за присъединяване ще бъде разгледано в рамките на процеса на стабилизиране и асоцииране, включително чрез годишните доклади, представяни от Комисията, в контекста на политическия и икономическия диалог, както и въз основа на информацията, предоставена на конференцията за присъединяването.

         (1)  В този контекст някои държави-членки подчертаха важността от ускоряване на процеса на реституиране на собствеността съгласно съответните решения на Конституционния съд на Хърватия.

         (2)  ОВ L 306, 7.12.2000 г., стр. 1. Регламент, последно изменен с Регламент (ЕО) № 2112/2005 (ОВ L 344, 27.12.2005 г., стр. 23).


title: 2007/324/ЕОРешение на Съвета от 7 май 2007 година относно практическите и процедурните механизми с оглед определянето от Съвета на двама членове на комисията за избор и на комисията за мониторинг и консултации, във връзка с действието на Общността Европейска столица на културата

text:
               11.5.2007

               BG

               Официален вестник на Европейския съюз

               L 122/39

      РЕШЕНИЕ НА СЪВЕТА

   от 7 май 2007 година
   относно практическите и процедурните механизми с оглед определянето от Съвета на двама членове на комисията за избор и на комисията за мониторинг и консултации, във връзка с действието на Общността „Европейска столица на културата“
   (2007/324/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Решение № 1622/2006/ЕО на Европейския парламент и на Съвета от 24 октомври 2006 г. за установяване на действие на Общността относно събитието „Европейска столица на културата“ за периода 2007—2019 г. (1), и по-специално членове 6 и 10 от него,
   като има предвид, че:

               (1)

               Членове 6 и 10 от Решение № 1622/2006/ЕО предвиждат създаване на комисия за избор и на комисия за мониторинг и консултации, всяка от които включва седем членове, определени от европейските институции, двама от които се определят от Съвета.

               (2)

               Целесъобразно е Съветът да реши относно практическите и процедурните механизми за определянето на двамата членове на тези комисии от Съвета.

               (3)

               Като има предвид, че тези механизми следва да бъдат справедливи, недискриминационни и прозрачни,

         РЕШИ:
   Член 1
   Съветът решава относно определянето на двама членове на комисията за избор и на комисията за мониторинг и консултации, в съответствие с практическите и процедурни договорености, предвидени в член 2.
   Член 2
   1.   Организира се жребий между всички държави-членки. Участието на държавите-членки в жребия е доброволно. Все пак, за да се намали рискът от конфликт на интереси, държавите-членки, които са домакини на Европейска столица на културата, която предстои да бъде избрана или върху която да се упражнява мониторинг по време на мандата на членовете на комисията, се изключват от жребия. Списък на засегнатите държави-членки, базиран на реда на правото да се номинира Европейска столица на културата, в съответствие с приложението към Решение № 1622/2006/ЕО, е посочен в приложението към настоящото решение. Освен това, за да се гарантира възможно най-обхватно географско разпределение на държави-членки, препоръчващи експерти, държавите-членки, които са препоръчали експерти за предишния период, се изключват от жребия.
   2.   Избират се първите две държави-членки, които бъдат изтеглени. Всяка от тези две държави-членки препоръчва определянето на един независим експерт със солиден опит и умения в сферата на културата, в културното развитие на градовете или в организирането на „Европейска столица на културата“.
   3.   Въз основа на препоръките на тези две държави-членки и на последваща надлежна проверка на препоръчаните кандидати, Съветът определя двамата експерти, които да участват в комисията за избор и комисията за мониторинг и консултации за период от три години.
   4.   В случай на смърт или оставка на експерт от комисиите, държавата-членка, която е препоръчала починалия или подалия оставка експерт, препоръчва определянето на заместник за остатъка от мандата. Прилага се процедурата, посочена в параграф 3.
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 7 май 2007 година.

            За Съвета

            Председател

         H. SEEHOFER

      (1)  ОВ L 304, 3.11.2006 г., стр. 1.

      ПРИЛОЖЕНИЕ
      Предвидени заседания на комисията за избор и комисията за мониторинг и консултации

                  Заседания на комисията за избор (1)

                  Заседания на комисията за мониторинг и консултации (2)

                  Комисия 2007—2009 г.

                  [Финландия (2011 г.)
                  Естония (2011 г.)] (3)

                  Франция (2013 г.)
                  Словакия (2013 г.)
                  Португалия (2012 г.)
                  Словения (2012 г.)
                  Швеция (2014 г.)
                  Латвия (2014 г.)
                  Белгия (2015 г.)
                  Чешка република (2015 г.)

                  Германия (2010 г.)
                  Унгария (2010 г.)
                  Финландия (2011 г.)
                  Естония (2011 г.)
                  Португалия (2012 г.)
                  Словения (2012 г.)

                  Комисия 2010—2012 г.

                  Белгия (2015 г.)
                  Чешка република (2015 г.)
                  Испания (2016 г.)
                  Полша (2016 г.)
                  Дания (2017 г.)
                  Кипър (2017 г.)
                  Нидерландия (2018 г.)
                  Малта (2018 г.)

                  Финландия (2011 г.)
                  Естония (2011 г.)
                  Португалия (2012 г.)
                  Словения (2012 г.)
                  Франция (2013 г.)
                  Словакия (2013 г.)
                  Швеция (2014 г.)
                  Латвия (2014 г.)
                  Белгия (2015 г.)
                  Чешка република (2015 г.)

                  Комисия 2013–2015 г.

                  Италия (2019 г.)
                  България (2019 г.) (4)

                  Швеция (2014 г.)
                  Латвия (2014 г.)
                  Белгия (2015 г.)
                  Чешка република (2015 г.)
                  Испания (2016 г.)
                  Полша (2016 г.)
                  Дания (2017 г.)
                  Кипър (2017 г.)
                  Нидерландия (2018 г.)
                  Малта (2018 г.)

         (1)  По две заседания за избор за всяка държава: предварителен избор — не по-късно от пет години преди събитието, окончателен избор — девет месеца по-късно.

         (2)  По две заседания за упражняване на мониторинг за всяка държава: едното не по-късно от две години преди събитието, другото не по-късно от осем месеца преди събитието.

         (3)  Експертите от Съвета, отговарящи за избора на Европейски столици на културата през 2011 г., бяха назначени от Съвета на 13 ноември 2006 г. съгласно Решение № 1419/1999/ЕО.

         (4)  Редът за право на номиниране след 2019 г. не е известен.


title: Решение (ОВППС) 2016/602 на Съвета от 23 март 2016 година за подписване и сключване на Споразумението за участие между Европейския съюз и Конфедерация Швейцария относно участието на Конфедерация Швейцария в консултативната мисия на Европейския съюз за реформа в сектора на гражданската сигурност в Украйна (EUAM Ukraine)

text:
               20.4.2016

               BG

               Официален вестник на Европейския съюз

               L 104/1

         РЕШЕНИЕ (ОВППС) 2016/602 НА СЪВЕТА
   от 23 март 2016 година
   за подписване и сключване на Споразумението за участие между Европейския съюз и Конфедерация Швейцария относно участието на Конфедерация Швейцария в консултативната мисия на Европейския съюз за реформа в сектора на гражданската сигурност в Украйна (EUAM Ukraine)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него, във връзка с член 218, параграфи 5 и 6 от Договора за функционирането на Европейския съюз,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Съгласно член 10, параграф 4 от Решение 2014/486/ОВППС на Съвета (1) подробните условия за участието на трети държави са предмет на споразумения, които се сключват в съответствие с член 37 от Договора за Европейския съюз.

               (2)

               На 7 декември 2015 г. Съветът прие решение за разрешаване на започването на преговори за Споразумение за участие между Европейския съюз и Конфедерация Швейцария относно участието на Конфедерация Швейцария в консултативната мисия на Европейския съюз за реформа в сектора на гражданската сигурност в Украйна (EUAM Ukraine) („споразумението“).

               (3)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението за участие между Европейския съюз и Конфедерация Швейцария относно участието на Конфедерация Швейцария в консултативната мисия на Европейския съюз за реформа в сектора на гражданската сигурност в Украйна (EUAM Ukraine) се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) споразумението, така че да бъде обвързан Съюзът.
   Член 3
   Председателят на Съвета извършва от името на Съюза нотификацията, предвидена в член 9, параграф 1 от споразумението.
   Член 4
   Настоящото решение влиза в сила в деня на приемането му.

      Съставено в Брюксел на 23 март 2016 година.

            За Съвета

            Председател

         A.G. KOENDERS

      (1)  Решение 2014/486/ОВППС на Съвета от 22 юли 2014 г. относно консултативна мисия на Европейския съюз за реформа в сектора на гражданската сигурност в Украйна (EUAM Ukraine) (ОВ L 217, 23.7.2014 г., стр. 42).